b'\n_START_ARTICLE_\nCarles Rexach i Cerd\xc3\xa0\n_START_SECTION_\nBiografia\n_START_PARAGRAPH_\nCarles Rexach, conegut amb els sobrenoms de Charly i el noi de Pedralbes, va n\xc3\xa9ixer al barri de Pedralbes de Barcelona el 13 de gener del 1947. Desenvolup\xc3\xa0 tota la seva traject\xc3\xb2ria esportiva al FC Barcelona, des de l\'infantil, el juvenil (amb el qual fou campi\xc3\xb3 d\'Espanya i fou internacional) i el CD Comtal. La temporada 1964-65 ingress\xc3\xa0 al Bar\xc3\xa7a. \xc3\x89s un dels jugadors que m\xc3\xa9s cops ha defensat la samarreta blau-grana: va disputar amb el Bar\xc3\xa7a un total de 665 partits, en els quals marc\xc3\xa0 211 gols. Jugava d\'extrem dret i era un gran driblador i rematador. Els 452 partits oficials que va disputar amb el primer equip el van convertir en el jugador amb m\xc3\xa9s partits fins que els va superar Migueli el 1986. Posteriorment el van superar Xavi (767), Messi (encara en actiu), Iniesta (674), Puyol (593), V\xc3\xadctor Vald\xc3\xa9s (535), Sergio Busquets i Piqu\xc3\xa9 (els dos darrers en actiu)._NEWLINE_L\'any 1973, l\'entrenador del club, Rinus Michels, va estar a punt de fer-lo fora de l\'equip quan s\'assabent\xc3\xa0 que ell i altres companys havien estat bevent cava despr\xc3\xa9s de perdre un partit a Sevilla. Fou molt famosa la seva relaci\xc3\xb3 amb l\'actriu B\xc3\xa1rbara Rey que quasi el torna a fer fora del club el 1977. Fou un jugador molt estimat pels seguidors, per\xc3\xb2 tamb\xc3\xa9 reb\xc3\xa9 fortes cr\xc3\xadtiques per les seves puntuals manques de combativitat. Va fer seva una famosa frase que diu que "c\xc3\xb3rrer \xc3\xa9s de covards". L\'1 de setembre de 1981 s\'organitz\xc3\xa0 un partit de comiat a Rexach al Camp Nou en el qual el Bar\xc3\xa7a guany\xc3\xa0 la selecci\xc3\xb3 argentina, vigent campiona del m\xc3\xb3n de futbol, i a la qual derrot\xc3\xa0 per 1 a 0 amb gol d\'Allan Simonsen, qui f\xc3\xb3ra el seu substitut al primer equip. Fou 15 cops internacional A, 7 internacional ol\xc3\xadmpic i 7 sub-23. Va disputar el Mundial d\'Argentina 1978.\n_START_SECTION_\nCarrera com a entrenador\n_START_PARAGRAPH_\nCom a t\xc3\xa8cnic s\'inici\xc3\xa0 a les categories de formaci\xc3\xb3 del Bar\xc3\xa7a. L\'any 1984 cre\xc3\xa0 l\'escola TARR juntament amb quatre companys seus, Torres, Asensi i Rif\xc3\xa9. Fou segon entrenador del Bar\xc3\xa7a de Johan Cruyff, amb qui guany\xc3\xa0 quatre lligues i una copa d\'Europa, i a qui substitu\xc3\xad durant dos partits despr\xc3\xa9s del seu cessament. Tamb\xc3\xa9 havia substitu\xc3\xaft uns anys abans Luis Aragon\xc3\xa9s i Lloren\xc3\xa7 Serra Ferrer el 2001, i es va mantenir al c\xc3\xa0rrec la temporada posterior. Tamb\xc3\xa9 visqu\xc3\xa9 una curta etapa d\'entrenador al Jap\xc3\xb3. Actualment, \xc3\xa9s comentarista de r\xc3\xa0dio i televisi\xc3\xb3.'